नाम से लकी, फैसलों से बोल्ड…कहानी साउथ कोरियन कंपनी LG की
अमेरिका-यूरोप की कंपनियों को टक्कर देने के लिए बना LG। भारत में बिजनेस के लिए 10 साल का इंतजार करना पड़ा।
दुनिया के टॉप बिजनेसमैन मंत्र देते हैं कि बिजनेस को लगातार आगे बढ़ाना है तो बदलती दुनिया के हिसाब से बिजनेस और बिजनेस करने के तरीके को भी बदलना होगा। साउथ कोरिया की कंपनी LG ने भी सफलता के लिए इसी को अपना मूलमंत्र बनाया।
करीब 65 साल पहले लकी गोल्डस्टार नाम से शुरू हुई इस कंपनी ने अपना बाजार बढ़ाने के लिए नाम तक बदल लिया। कंपनी के फाउंडर कू इन-होए का मानना था कि एक कंपनी लोगों और उनकी जरूरतों को ध्यान में रखकर ही बनती है। LG ने शुरुआत से ही लोगों की जरूरतों को ध्यान में रखकर अपने बिजनेस को आगे बढ़ाया।
जहां से शुरू हुई, वहां के लोगों के लिए पहली क्रीम, पहला रेडियो और टीवी तक बनाकर दिए। भारत में LG लगभग हर घर तक अपना नाम बनाने में कामयाब रही। हाल ही में कंपनी ने भारत के बाजार को ध्यान में रखते हुए एलान किया है कि वो देश में Air Conditioner के पार्ट्स बनाने के लिए 300 करोड़ रुपए का निवेश करेगी।
आज मेगा एम्पायर में जानिए लाइफ इज गुड बताने वाली LG की कहानी… 
क्रीम और टूथपेस्ट बनाने से हुई थी कंपनी की शुरुआत
यूं तो LG आधिकारिक रूप से 1958 में अस्तित्व में आई। लेकिन इसकी असल शुरुआत 1947 में हुई। कू इन-होए नाम के बिजनेसमैन ने जनवरी 1947 में साउथ कोरिया में लकी केमिकल्स कंपनी की नींव रखी। इसी कंपनी ने फिर कोरिया को दी पहली फेशियल क्रीम।
क्रीम मशहूर हुई तो कंपनी ने 1955 में टूथपेस्ट बेचना शुरू कर दिया। कू इन-होए अपने इस बिजनेस का विस्तार करना चाहते थे। फिर क्या था…1958 में गोल्ड स्टार नाम की कंपनी शुरू हुई।
ये कंपनी इलेक्ट्रॉनिक्स सामान बनाती थी। इसी कंपनी ने नवंबर 1959 में पहला कोरियन रेडियो बनाया, फिर कंपनी ने टीवी बनाना भी शुरू किया। जनवरी 1983 में जाकर लकी ग्रुप का नाम बदलकर लकी गोल्डस्टार ग्रुप हो गया।
अमेरिका-यूरोप की कंपनियों को टक्कर देने के लिए बना LG 
कोरिया में को इन-होए की कंपनी चल निकली थी। उन्हें अब अपने प्रोडक्ट को विदेशों तक पहुंचाना था। इसी सोच पर काम करते हुए, कंपनी ने अपना नाम छोटा करना चाहा ताकि लोगों को जल्दी याद हो जाए। इसलिए 1995 में लकी गोल्डस्टार ग्रुप का नाम शॉर्ट होकर LG हो गया।
आप अभी तक अगर सोचते थे कि LG का फुलफॉर्म लाइफ इज गुड है तो ऐसा नहीं है…लाइफ इज गुड कंपनी की बस एक मार्केटिंग टैगलाइन है। LG के फाउंडर शुरुआत से ही हर इंडस्ट्री में कदम रखने की चाह रखते थे। उन्होंने अपनी कंपनी के बैनर तले दवाइयां भी बनाने की सोची।
एक लंबी लड़ाई और कागजी कार्रवाई के बाद 2003 में LG की एक कंपनी द्वारा बनाई गई दवा को पहली बार अमेरिका की अनुमति मिली। इसके बाद कंपनी दवाई भी बनाने लगी और साथ-साथ 2004 में LG दुनिया की बेस्ट आईटी कंपनी भी घोषित हुई।
आज बेस्ट आईटी कंपनी LG की कुल 30 कंपनियां
2012 में LG केमिकल्स को दुनिया की बेस्ट इलेक्ट्रिक कार बैटरी कंपनी घोषित किया गया। LG कॉर्पोरेशन 30 कंपनियों की होल्डिंग कंपनी है। यह मोटे तौर पर तीन तरह के बिजनेस में है- इलेक्ट्रॉनिक्स, केमिकल्स और टेलीकॉम-सर्विसेस।
इलेक्ट्रॉनिक्स में होम एप्लांयसेस और एयर सॉल्यूशन, होम एंटरटेनमेंट है। वहीं केमिकल्स में पेट्रोकेमिकल्स, एडवांस्ड मटेरियल के अलावा LG दवाएं आदि भी बनाती है। वहीं बिजनेस सॉल्यूशन में सोलर सॉल्यूशन, एनर्जी मैनेजमेंट सॉल्यूशन भी प्रदान करती है।
2021 में LG ने खुद को मोबाइल मार्केट से कर लिया था बाहर 
LG ने अगस्त 2021 में मोबाइल मार्केट से पूरी तरह बाहर होने का फैसला कर लिया था। उस समय इसकी वैश्विक बाजार में उपस्थिति काफी कम थी, लेकिन LG फोन्स का अमेरिका में बाजार अच्छा-खासा था। स्टेटिस्टा ग्लोबल कंज्यूमर सर्वे के हिसाब से अगस्त 2021 तक अमेरिका में LG स्मार्ट फोन यूजर 10 फीसदी थे।
दरअसल, कंपनी ने यह फैसला दूसरे बिजनेस में ध्यान लगाने के लिए लिया था। हालांकि यहां एक रोचक बात यह है कि LG ही वो कंपनी थी जिसने कैपेसिटिव टचस्क्रीन और ऑल-टच UI वाला पहला फोन मार्केट में उतारा था। ये फोन था LG KE850 Prada, जो दिसंबर 2006 में लॉन्च हुआ।
लेकिन जनवरी 2007 में आए Apple के पहले iPhone के आगे LG के Prada मोबाइल की चकाचौंध फीकी पड़ गई। आज हर कोई iphone को टचस्क्रीन मोबाइल की शुरुआत के तौर पर देखता है, जबकि LG का योगदान काफी हद तक भुला दिया गया है।
भारत में बिजनेस के लिए 10 साल का इंतजार करना पड़ा 
LG उन चुनिंदा ब्रांड्स में से है, जो भारत में टीवी पैनल्स बनाती है। भारत में टीवी का बाजार करीब 80 हजार करोड़ रुपए का है। रिपोर्ट्स की मानें तो मौजूदा समय में LG इलेक्ट्रॉनिक्स का भारत में मार्केट शेयर 30 फीसदी के करीब है। LG की भारत में शुरुआत चुनौतियों से भरी रही थी।
भारत सरकार द्वारा विदेशी कंपनियों के स्वतंत्र रूप से प्रोडक्शन पर प्रतिबंध लगाए जाने के बाद 1986 से 1996 तक LG को भारतीय बाजार में जगह नहीं मिली थी। 1997 में इजाजत मिलने के बाद LG ने भारत में अपना प्रोडक्शन शुरू किया और अपने पहले साल में करीब 100 करोड़ का रेवेन्यू जनरेट कर लिया था। साल 2016 में भारत में LG को मोस्ट अट्रैक्टिव ब्रांड का अवार्ड मिला। अभी उत्तर प्रदेश के नोएडा और महाराष्ट्र के रंजनगांव में LG की प्रोडक्शन यूनिट्स हैं।
मौजूदा समय में LG का जोर रोबोट्स बनाने में
भविष्य की जिंदगी को आसान करने के लिए कोरियाई इलेक्ट्रॉनिक्स इंडस्ट्री की दो पावर हाउस कंपनियां सैमसंग और LG रोबोट्स बनाने में लगी हुई हैं। 5G आने के बाद से LG अपने कॉम्पटीटर सैमसंग को टक्कर देने के लिए कई नए रोबोट्स पर काम कर रही है।
कुछ विशेषज्ञ मानते हैं कि LG जल्द ही एक ऐसा रोबोट बनाएगा 5G नेटवर्क के साथ तेजी से काम करेगा। इससे पहले 2018 में LG ने रोबोस्टार के मैनेजमेंट राइट्स लिए थे।
इसी के बाद कंपनी तेजी से रोबोट बनाने में लग गई थी। शेयर बाजार एक्सपर्ट्स के अनुसार, LG इलेक्ट्रॉनिक्स की रोबोट बिक्री हर साल लगभग दोगुनी होने की उम्मीद है, जो 2023 में लगभग 200 करोड़ रुपए से बढ़कर 2025 में लगभग 800 करोड़ रुपए हो जाएगी।